Sara Čolaković

Sara je velika ljubiteljica filmova i filmskog svijeta koji želi što više upoznati. Bavi se glumom već sedam godina i u filmu *Uzbuna na Zelenom vrhu* glumila je Kokovu mlađu sestru Maricu. Uživala je glumiti u filmu, družiti se sa svojim kolegama i odlaziti na festivale kao što je KinoKino. Od tada ju jako zanima film i za dječji žiri se prijavila kako bi upoznala svoje vršnjake koji imaju slične interese.

Ursula Pavić

Ursula je s osam godina počela pohađati filmske radionice te otkrila svoju strast prema filmu. Do sada je sudjelovala u snimateljskim, scenarističkim i radionicama montaže. Voli snimati filmove i pisati scenarije. Vjerna je posjetiteljica KinoKino festivala i veseli ju biti dio žirija koji odlučuje o pobjedniku festivala.

Marta Mikac

Marta se prijavila za dječji žiri jer obožava gledati filmove i analizirati ih. Filmovi za nju nisu samo slike u pokretu, nego i način kako se isključiti iz stvarnosti i uskočiti u avanturu koju nikada ne bi našla u pravom svijetu. Uz filmove se jednostavno osjeća slobodno. Analiziranje filmova pomaže joj shvatiti ih bolje i još više uživati u događajima koje prikazuju.

Rita Vukmirović

Rita obožava gledati filmove i zanima ju gotovo sve vezano za filmsku umjetnost – gluma, režija, snimanje, montaža. Voli gledati sve filmske žanrove, a filmove koje obožava ili su joj interesantni voli pogledati i više puta. Pohađala je nekoliko filmskih radionica i sudjelovala u nastanku par kratkih filmova. Voli i kazalište te već osmu godinu pohađa dramski studio u ZKM-u. U slobodno vrijeme svira klavir, bavi se plesom, fotografijom i igra šah.

Jan Nikola Baš

Jan Nikola jako voli film i glumu. Polaznik je dramskog studija u ZKM-u od 3. razreda osnovne škole. Glumio je u Hrvatskom narodnom kazalištu u predstavi *Zimska priča* i sinkronizirao nekoliko filmova i serija. Najdraži film mu je *Monty Python i Sveti gral*.